Wie was nog betrokke by PPE-skandaal? vra DA | Maroela Media
Wie was nog betrokke by PPE-skandaal? vra DA
Die net span wyer in die Gautengse PPE-kontrakskandaal ná 'n onthullende verslag oor die aanstelling van die Gautengse gesondheidsdepartement se hoof- finansiële beampte, Kabelo Lehloenya.
Volgens Mike Seloane van PSC het 'n forensiese ondersoek bevind haar aanstelling was onreëlmatig en onwettig toe sy in 2018 spesiaal vir die pos genader is. Sy het ook nie enige sekuriteitklaring ondergaan nie en het dieselfde salaris as 'n adjunk- direkteur-generaal ontvang, in plaas van 'n minimum intreevlak-salaris, het Jack Bloom, die DA se skaduminister vir gesondheid in Gauteng, gesê.
"My siening is dat daar beslis wye aandadigheid was in haar aanstelling en die beweerde geknoeiery vir multimiljoen rand se kontrakte vir persoonlike beskermingstoerusting (PPE) met twyfelagtige maatskappye," het Bloom gesê.
"Ons moet weet hoekom Gwen Ramokgopa, die voormalige Gautengse LUR vir gesondheid, en prof. Mack Lukhele, die huidige hoof van die departement, haar aanstelling as hoof- finansiële beampte goedgekeur het."
Lehloenya het klaarblyklik politieke verbintenisse, aangesien sy in Mei verlede jaar tot die raad van Denel aangestel is, het Bloom bygevoeg.
"Dit is baie agterdogtig dat die departement volhou dat sy vir 'persoonlike redes' bedank het, terwyl hulle weet dat sy binnekort deur die spesiale ondersoekeenheid (SOE) ondersoek sou word oor die PPE-kontrakte. Premier David Makhura kan nie politieke aanspreeklikheid ontglip nie, ondanks sy desperate pogings om homself van die skandaal te distansieer. Hoekom het hy stilgebly toe hy geweet het sy het nie vir persoonlike redes bedank nie?"
Bloom het gesê hy vermoed dit is 'n gesofistikeerde kriminele sindikaat met hoëvlak politieke samewerking wat waarskynlik al jare lank gesondheidsfondse plunder.
"Dit is ongelooflik dat bitter min nog verander het sedert die R2 miljard se plundertog in die departement 12 jaar gelede onder voormalige LUR vir gesondheid Brian Hlongwa, wat nog steeds nie in hegtenis geneem en in 'n hof aangekla is nie. Dit is hoekom korrupsie voortduur, omdat ons gewoonlik eindelose ondersoeke het, maar geen tronke vir die oortreders nie."
DA Gauteng In die nuus
Wie nog….. niemand nie. Ons het mos al mooi geleer, 'n 20-span kommissie sal aangstel word vir 5 maande teen R1m/mnd elk, en die uitkoms…..geen bedrog is gepleeg.
Vlek hierdie goed oop en stuur dit vir die IMF en die res van die wereld sodat hulle weereens kan sien wat se gemors in die land sit en koning kraai .
Ek kan regtig nie onthou wanneer laas ek iets "positief" oor die anc gelees het nie, dis plunder hier en stel kaders aan daar en so gaan die lysie net aan en aan.
Hoop die DA gaan hulle almal in die tronke gooi – of nee stuur hulle almal Robin Eiland toe, sonder besoeke want hulle verdien niks minder nie.